Къер Батыр псоми ятокIуэ
Налшык дэт «Ладья» шахмат-шашкэ клубым иджыблагъэ щекIуэкIащ шахмат псынщIэу джэгунымкIэ КъБР-м и 56–нэ чемпионат.
Зэпеуэм пашэныгъэр щиубыдащ очко 11-м щыщу 9,5-рэ къэзыхьа, Май щIыналъэм щыщ Къер Батыр. ЕтIуанэ увыпIэр иубыдащ нарткъалэдэс Козак Александр, ещанэ хъуащ Налшык щыпсэу Темыркъан Давид.
Ветеранхэм ящыщу нэхъ лъэщу къалъытащ Прохладнэ щыщ Вулах Валерий. Апхуэдэуи ныбжьыщIэхэм я деж къыщыхэжаныкIащ налшыкдэс Чэрты Мухьэмэд.
Налшык къалэ администрацэм Физическэ щэнхабзэмкIэ, спортымрэ щIалэгъуалэ IуэхухэмкIэ и управленэм пашэныгъэр зыубыдахэмрэ къыхэжаныкIахэмрэ яритащ щIыхь тхылъхэр, медалхэмрэ тыгъэхэмрэ.
НафIэдз Мухьэмэд.
